
מושב ראשון
<פרוטוקול מס' 19>
מישיבת ועדת החוקה, חוק ומשפט
יום שלישי, כ' בתמוז התשע"ה (07 ביולי 2015), שעה 10:00
<סדר היום:>
<תקנות ההוצאה לפועל (אגרות שכר והוצאות) (תיקון), התשע"ה-2015>
נכחו:

<חברי הוועדה:> 
ניסן סלומינסקי – היו"ר
אוסאמה סעדי

<מוזמנים:> 
	שירן ברזילי גלוטר
	–
	ייעוץ וחקיקה, משרד המשפטים

	שרה ונסו
	–
	מרכזת ועדת האגרות הבין-משרדית, כלכלן ראשי, משרד האוצר

	ענת הר אבן
	–
	יועצת משפטית, רשות האכיפה והגביה

	שמרית רגב שרייבר
	–
	דוברת, רשות האכיפה והגביה


<ייעוץ משפטי: >
אלעזר שטרן
<מנהלת הוועדה:>
דורית ואג
<רישום פרלמנטרי:>
הילה מליחי
<תקנות ההוצאה לפועל (אגרות שכר והוצאות) (תיקון), התשע"ה-2015>
<היו"ר ניסן סלומינסקי:>
בוקר טוב. אנחנו פותחים את ישיבת ועדת החוקה, חוק ומשפט. הנושא הראשון הוא תקנות ההוצאה לפועל (אגרות שכר והוצאות) (תיקון), התשע"ה-2015. אתה תציג? הם יציגו? ענת. 
<ענת הר אבן:>
אני אציג. עד 2014 הייתה קבועה בתקנות האגרות אגרה בסך של שלושה שקלים לכל צילום. נתקפנו במסגרת תביעה ייצוגית על כך שהעלות היא יחסית גבוהה. במסגרת ההסדר שנעשה בתביעה הייצוגית נקבע שמאחר שיש קושי גדול מאוד לאתר את הקבוצה שזכאית לגמול, נקבע הסדר לפיו 29 העמודים הראשונים הינם חינם, ומהעמוד ה-30 ואילך נקבעה אגרה של 30 אגורות. מטרת ההסדר הזה הייתה בעיקר כדי שלא ייווצר מצב שבו חייב, שהוא אחד מהאנשים – שלא יחסום את התור שאחריו, כי אם חייב יבקש להעתיק את כל המסמכים, למעשה, הבן-אדם שעומד אחריו בתור יכול שלא לקבל שירות. במסגרת הוועדה הזאת, ב-28 בינואר 2014 אישרנו את ההסדר הזה במסגרת התקנות כהוראת שעה. ביקשנו לבחון איך לשכות ההוצאה לפועל מתמודדות עם ההסדר הזה, אם זה לא יוצר עומס. לאחר תקופה של כשנה וחצי, מה שאנחנו מבקשים לעשות זה להפוך את הוראת השעה להוראת קבע.
<היו"ר ניסן סלומינסקי:>
זה הוכיח את עצמו וזה לטובת הציבור.
<ענת הר אבן:>
זה לטובת הציבור. 
<היו"ר ניסן סלומינסקי:>
בפרט אלה שקשה להם, שהם יכולים לצלם בחינם. 
<ענת הר אבן:>
בהחלט. הם יכולים לצלם בחינם - - -

<היו"ר ניסן סלומינסקי:>
לפחות 30 עמודים הם יכולים לצלם בחינם.

<ענת הר אבן:>
נכון. 29 עמודים יכולים לצלם בחינם, והעמוד ה-30 – חשוב לי לציין לוועדה שעלויות צילום הן הרבה יותר גבוהות ממה שאנחנו קובעים פה. 
<דורית ואג:>
למה זה 29 ולא 30 עמודים עגול?

<היו"ר ניסן סלומינסקי:>
מה זה חשוב? הוא יעשה את זה פעמיים.

<שירן ברזילי גלוטר:>
מהעמוד ה-30 הוא מתחיל לשלם, זה העגול.
<היו"ר ניסן סלומינסקי:>
הבנתי. יש לי רק שאלה אחת. התוקף פג לפני שבוע, נכון? 

<ענת הר אבן:>
אנחנו המשכנו עם ההסדר - - -

<היו"ר ניסן סלומינסקי:>
לא, זה בסדר שהמשכתם לא לחייב למרות שלא היה. אבל למה לא באתם לפני שבועיים? סתם כדי שנהיה מכובדים, שנעשה את זה עוד לפני שזה תם, שלא יהיה - - -
<ענת הר אבן:>
אלו פרוצדורות שקשורות לאו דווקא בשרה של המשרד, אלא בשר אחר, ואישורים בתוך ועדת האגרות.
<שירן ברזילי גלוטר:>
גם בגלל חילופי השלטון, כדי להגיע לתיקון של - - -

<היו"ר ניסן סלומינסקי:>
נראה לי שארבע שנים - - -

<שירן ברזילי גלוטר:>
- - ועדת אגרות בין משרדית - - -
<היו"ר ניסן סלומינסקי:>
נראה לי שארבע שנים אנחנו נשמע את ההסבר שבגלל הבחירות שהיו אז – ארבע שנים יהיה התירוץ הזה. אבל זה בסדר, אנחנו משבחים אתכם מאוד על הנושא הזה. אני חושב שזה דבר פשוט וטבעי. אדוני מסכים עם זה?
<אוסאמה סעדי:>
בהחלט. אני הייתי חלק מזה.
<היו"ר ניסן סלומינסקי:>
יופי. אז אם כך, אפשר לאשר את זה, נכון? אנחנו בשמחה מאשרים.
<אוסאמה סעדי:>
כל מה שלטובת האזרח, בהחלט.
<היו"ר ניסן סלומינסקי:>
בדיוק. אוקיי, מי בעד לאשר את תקנות ההוצאה לפועל (אגרות שכר והוצאות) (תיקון), התשע"ה-2015? מי בעד – ירים את ידו.

הצבעה

בעד אישור התקנות– פה אחד
נגד – אין
נמנעים – אין

התקנות אושרו.
<היו"ר ניסן סלומינסקי:>
אושר פה אחד. יישר כוח גדול לכם. הישיבה נעולה. 
<הישיבה ננעלה בשעה 10:05.>

